Organizacija obrambene industrije
Organizacija obrambene industrije (, Sazeman-e Sanaje-je Defa, akr. SASAD; engl. akr. DIO) je iranski konglomerat vojnih kompanija odnosno krovna organizacija koja upravlja proizvodnim i razvojnim programima za Iranske oružane snage. Osnovana je 1981. godine i pod nadležnosti je Ministarstva obrane. Sjedište joj se nalazi u Teheranu i tokom 2000-ih zapošljavala je 35.000 ljudi od čega su 30% univerzitetski školovani stručnjaci.

Historija 
Godine 1963. Iran je sve vojne tvornice postavio pod nadležnost Organizacije vojne industrije (MIO) kojom je upravljalo tadašnje Ratno ministarstvo. Tokom sljedećih 15 godina, ova postrojenja proizvodila su municiju za streljačko naoružanje, baterije, gume za vozila, bakrene komponente, eksplozive, minobacače i osigurače, zatim puške i mitraljeze pod zapadnonjemačkom licencom, a sklapani su i helikopteri, džipovi, kamioni i prikolice od uvoznih elemenata. Također, postojali su i programi za domaću proizvodnju raketnih bacača, raketa, granata i raznog cijevnog oružja, no obustavljeni su zbog izbijanja Iranske revolucije 1979. godine. Tadašnja Organizacija vojne industrije (MIO) nije bila u mogućnosti funkcionirati bez stranih stručnjaka i tehničara, pa je do 1981. gotovo u potpunosti izgubila sposobnost za upravljanje i kontrolu nad svojim industrijskim objektima.

Izbijanje rata s Irakom 1980. i međunarodne sankcije nametnute od strane Zapada bili su katalizatori za reorganizaciju, ojačavanje i proširenje domaće vojne industrije. Krajem 1981. godine, revolucionarna vlada okupila je sve državne vojno-industrijske jedinice i stavila ih pod nadležnost novoosnovane Organizacije obrambene industrije (DIO), sa zadatkom nadzora njihovih proizvodnih aktivnosti. Godine 1987. organizacijom je upravljao mješoviti civilno-vojni odbor na čelu s glavnim direktorom za menadžment i planiranje. Direktor DIO-a bio je odgovoran zamjeniku ministra obrane, no predsjednik države kao čelnik Vrhovnog obrambenog vijeća (SDC) imao je krajnju odgovornost za sve aktivnosti organizacije. Do 1986. tvornički pogoni proizvodili su vojničke puške, mitraljeze, minobacače, granate i municiju za streljačko naoružanje, a od iduće godine krenula je i masovna proizvodnja raketno-artiljerijskog sistema Ogab. Sredinom 1980-ih godina, program razvoja balističkih raketa bio je pod kontrolom Vahid-e Mašačeha, jedinice Iranske revolucionarne garde (Pasdaran), no 1989. tadašnje Ministarstvo obrane i Pasdaran udruženi su u Ministarstvo obrane i oružane logistike, temeljem čega su i proizvodni kapaciteti balističkih raketa uklopljeni u DIO.

Odjeli 
Glavni (identificirani) odjeli Organizacije obrambene industrije su:
 Odjel 140 – raketna industrijska grupacija
 140/4 – nepoznata uloga, smješten u Parčinu
 140/11 – Industrijski kompleks Ja-Mahdi, organizacija za međunarodnu nabavu dijelova projektila, smještena u Gostarešu
 140/12 (?) – Industrijska grupacija Saman/Samak ili Organizacija avijacijsko-astronautičkih industrija (AIO), razvoj raketa na tekuće gorivo, smještena u teheranskom Lavizanu
 140/13 – Industrijsko-tvornički program Šahid Hasan Bageri (SHBIFG), nepoznata uloga, smješten u Gostarešu
 140/14 – Industrijska grupacija Šahid Bageri (SBIG), razvoj raketa na kruto gorivo, smještena u Gostarešu
 140/15 – Industrijska grupacija Šahid Hemat (SHIG), razvoj raketa na tekuće gorivo, smještena u Parčinu
 140/16 – Industrijska grupacija Fadžr (IFP), organizacija za međunarodnu nabavu dijelova projektila, smještena u Gostarešu
 140/17 – Istraživački centar Šahabidi (MTSS), centar za istraživanje i razvoj, smješten u Gostarešu 
 140/18 – Industrijski kompleks Šahid Šafizade, nepoznata uloga, smješten u Gostarešu
 140/31 – Industrijska grupacija za projektile (MSM), razvoj raketa na tekuće gorivo, smještena u Parčinu
 140/114/7 – Industrijski kompleks Šahid Babaje (SBIC), nepoznata uloga, smješten u Gostarešu
 Odjel 142 (ili 158) – Industrijska grupacija za mehaničke sisteme (MIG)
 Odjel 148/3 – Institut za obrazovanje i istraživanje (ERI)
 Odjel 149/d – Univerzitet nauke i obrambenih tehnologija (USDT)
 Odjel 154 – Specijalna industrijska grupacija Ministarstva obrane (MIDSPCIG)
Više dodatnih podružnica identificirano je tokom nametanja sankcija Iranu između 2006. i 2008. godine.

Povezano 
 Oružane snage Irana
 Ministarstvo obrane Irana

Vanjske veze 
  Sazemane Sanaje Defa  na stranicama Iranskog ministarstva obrane
  Defense Industries Organization na starim službenim stranicama (arhivirano 19. 7. 2006)
  Defense Industries Organization (DIO) na stranicama Global Security
  Defense Industries Organization (DIO) na stranicama FAS-a

Nastanci 1981.
Iranske kompanije
Vojne kompanije
Oružane snage Irana
Kompanije u Teheranu